
Pagaidu ceļošanas dokumenta izsniegšanas valsts nodevas noteikumi
Izdoti saskaņā ar Personu apliecinošu dokumentu likuma 7. panta septīto daļu
· 1. Noteikumi nosaka valsts nodevas apmēru par pagaidu ceļošanas dokumenta izsniegšanu, samaksas kārtību, atvieglojumus un atbrīvojumus no valsts nodevas.
· 2. Valsts nodevas apmērs ir 50 euro.
· 3. Valsts nodevu maksā pirms pagaidu ceļošanas dokumenta izsniegšanas.
· 4. Valsts nodevas maksājumus valsts budžetā persona veic:
· 4.1. ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē;
· 4.2. Latvijas Republikas diplomātiskajā vai konsulārajā pārstāvniecībā (turpmāk - pārstāvniecība) ar maksājumu karti maksājumu karšu pieņemšanas terminālī vai citā alternatīvā sistēmā, ja Ārlietu ministrija vai starpniekinstitūcija to tehniski nodrošina;
· 4.3. veicot tiešsaistes maksājumu.
· 5. Ja persona valsts nodevas maksājumu veic ar maksājumu pakalpojumu sniedzēja starpniecību vai tiešsaistes maksājumu, pārstāvniecība pagaidu ceļošanas dokumentu izsniedz pēc valsts nodevas maksājuma summas ieskaitīšanas attiecīgajā valsts pamatbudžeta ieņēmumu kontā Valsts kasē vai pārstāvniecības kontā.
· 6. Ja persona valsts nodevas maksājumu veic pārstāvniecībā ar maksājumu karti maksājumu karšu pieņemšanas terminālī vai citā alternatīvā sistēmā, pārstāvniecība pagaidu ceļošanas dokumentu izsniedz pēc maksājumu karšu darījuma apstiprināšanas.
· 7. Ja persona nespēj samaksāt valsts nodevu par pagaidu ceļošanas dokumenta izsniegšanu, ievēro normatīvajos aktos par materiālās palīdzības piešķiršanas un atmaksas kārtību noteikto procedūru.
· 8. No valsts nodevas samaksas atbrīvo saskaņā ar Latvijas Republikai saistošajiem starptautiskajiem līgumiem, valsts interesēs vai humānu apsvērumu dēļ uz personas argumentēta iesnieguma pamata. Lēmumu par atbrīvošanu no valsts nodevas samaksas pieņem Ārlietu ministrijas Konsulārā departamenta direktors vai viņa pilnvarota amatpersona vienas darbdienas laikā no dienas, kad no personas pilsonības valsts kompetentās iestādes, kura ir atbildīga par personas identificēšanu, saņemts atzinums par pagaidu ceļošanas dokumenta izsniegšanu.
· 9. Noteikumi stājas spēkā 2025. gada 9. decembrī.
Informatīva atsauce uz Eiropas Savienības direktīvām
· Noteikumos iekļautas tiesību normas, kas izriet no Padomes 2019. gada 18. jūnija direktīvas (ES) 2019/997, ar ko izveido ES pagaidu ceļošanas dokumentu un atceļ lēmumu 96/409/KĀDP.

